CELEX: 32018R0220
Language: el
Date: 2018-02-09 00:00:00
Title: Εκτελεστικός κανονισμός (ΕΕ) 2018/220 της Επιτροπής, της 9ης Φεβρουαρίου 2018, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

16.2.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 43/3
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/220 ΤΗΣ ΕΠΙΤΡΟΠΉΣ
      της 9ης Φεβρουαρίου 2018
      σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
      Εκτιμώντας τα ακόλουθα:
      
                  (1)
               
               
                  Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
               
            
                  (2)
               
               
                  Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
               
            
                  (3)
               
               
                  Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
               
            
                  (4)
               
               
                  Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
               
            
                  (5)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
      Άρθρο 2
      Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 9 Φεβρουαρίου 2018.
         
            
               Για την Επιτροπή,
            
            
               εξ ονόματος του Προέδρου,
            
            Stephen QUEST
            
               Γενικός Διευθυντής
            
            
               Γενική Διεύθυνση Φορολογίας και Τελωνειακής Ένωσης
            
         
      
      
         (1)  ΕΕ L 269 της 10.10.2013, σ. 1.
      
         (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
         ΠΑΡΑΡΤΗΜΑ
         
                     Περιγραφή των εμπορευμάτων
                  
                  
                     Κατάταξη (κωδικός ΣΟ)
                  
                  
                     Αιτιολογία
                  
               
                     (1)
                  
                  
                     (2)
                  
                  
                     (3)
                  
               
                     Μηχανική συσκευή (καλούμενη «χειροκίνητος διασκορπιστής») που αποτελείται από σκελετό από χάλυβα, ένα πλαστικό δοχείο με υφασμάτινη επένδυση όγκου περίπου 60 λίτρων, έναν περιστρεφόμενο διασκορπιστή στο κάτω μέρος και δύο ελαστικά επίσωτρα.
                     Έχει σχεδιαστεί για τη διανομή (διασκόρπιση/διασπορά μέσω περιστροφής) λιπασμάτων, άμμου, σπόρων, άλατος κ.λπ. Ο όγκος διανομής μπορεί να ρυθμίζεται από τη λαβή. Είναι κατάλληλη για την τακτική συντήρηση μεγάλων εκτάσεων.
                     Βλέπε εικόνα (*1).
                  
                  
                     8424 89 70 
                  
                  
                     Η κατάταξη καθορίζεται από τις διατάξεις των γενικών κανόνων 1, 3 γ) και 6 για την ερμηνεία της Συνδυασμένης Ονοματολογίας, τη Σημείωση 2 του Κεφαλαίου 84, καθώς και το κείμενο των κωδικών ΣΟ 8424 , 8424 89  και 8424 89 70 .
                     Η συσκευή ανταποκρίνεται στην περιγραφή της κλάσης 8424  (διασπορά άμμου και άλατος) και της κλάσης 8432  (μηχάνημα διανομής λιπασμάτων και μηχάνημα σποράς). Δεν μπορεί να καταταγεί σύμφωνα με τη Σημείωση 3 του Τμήματος XVI, δεδομένου ότι δεν εκτελεί μία κύρια λειτουργία. Σύμφωνα με τη Σημείωση 2 του Κεφαλαίου 84, οι συσκευές που μπορούν να υπαχθούν ταυτόχρονα στις κλάσεις 8401  μέχρι 8424 , από τη μια μεριά, και στις κλάσεις 8425  μέχρι 8480 , από την άλλη, κατατάσσονται στις κλάσεις 8401  μέχρι 8424 (στην προκειμένη περίπτωση στην κλάση 8424 ).
                     Η συσκευή μπορεί να χρησιμοποιηθεί τόσο ως συσκευή για τη γεωργία ή την κηπουρική της διάκρισης 8424 82  όσο και ως άλλη συσκευή της διάκρισης 8424 89 . Δεδομένων των χαρακτηριστικών της συσκευής, καμία από τις λειτουργίες αυτές δεν θεωρείται ότι συνιστά την κύρια λειτουργία της συσκευής κατά την έννοια της Σημείωσης 3 του Τμήματος XVI και καμία από τις δύο διακρίσεις δεν θεωρείται ότι παρέχει περισσότερο εξειδικευμένη περιγραφή. Κατά συνέπεια, η συσκευή πρέπει να καταταγεί στη διάκριση που είναι η τελευταία κατά σειρά αρίθμησης.
                     Η συσκευή πρέπει επομένως να καταταγεί στον κωδικό ΣΟ 8424 89 70  ως άλλη μηχανική συσκευή για την εκτόξευση, διασπορά ή ψεκασμό υγρών υλών ή υλών σε σκόνη.
                  
               
            
         
            (*1)  Η εικόνα έχει αποκλειστικά ενημερωτικό σκοπό.